### NN 143/2025 (26.11.2025.), Pravilnik o postupku ispitivanja vodomjera statističkom metodom u svrhu produljenja ovjernog razdoblja

Državni zavod za mjeriteljstvo

2140

Na temelju članka 25. stavka 7. Zakona o mjeriteljstvu (»Narodne novine« broj 74/14, 111/18 i 114/22) glavna ravnateljica Državnog zavoda za mjeriteljstvo donosi

PRAVILNIK

O POSTUPKU ISPITIVANJA VODOMJERA STATISTIČKOM METODOM U SVRHU PRODULJENJA OVJERNOG RAZDOBLJA

I. OPĆE ODREDBE

Članak 1.

Ovim Pravilnikom propisuje se postupak ispitivanja vodomjera maksimalnog protoka do 10 m³/h (u daljnjem tekstu: vodomjer) statističkom metodom, a koji se primjenjuje u svrhu produljenja ovjernog razdoblja za ponovno ovjeravanje vodomjera (u daljnjem tekstu: produljenje ovjernog razdoblja).

Članak 2.

(1) Ispitivanje vodomjera statističkom metodom u svrhu produljenja ovjernog razdoblja obavlja ovlašteni mjeritelj Područne mjeriteljske službe Državnog zavoda za mjeriteljstvo, nadležne prema lokaciji ispitivanja (u daljnjem tekstu: ovlašteni mjeritelj).

(2) Ispitivanje vodomjera statističkom metodom u svrhu produljenja ovjernog razdoblja obavlja se u ovlaštenom tijelu za pripremu mjerila za ovjeravanje po izboru vlasnika mjerila.

(3) Ovjerno razdoblje prijavljene skupine vodomjera može se produljiti samo jednom, a nakon toga slijedi ovjeravanje vodomjera.

(4) Ispitivanje vodomjera statističkom metodom u svrhu produljenja ovjernog razdoblja obavlja se na zahtjev vlasnika vodomjera.

(5) Vlasnik vodomjera (obračunskog komunalnog mjerila u uporabi) je pravna ili fizička osoba koja isporučuje vodu.

(6) Vlasnik vodomjera iz stavka 5. ovoga članka, prilikom izuzimanja vodomjera s obračunskog mjesta dužan je:

− obvezno zatvoriti ulaz i izlaz vodomjera da se njegova unutrašnjost ne osuši

− obvezno skinuti uređaj za daljinsko očitanje, ako je ugrađen

– izraditi zapisnik o izuzimanju vodomjera iz mreže, koji potpisuju predstavnik vlasnika vodomjera (obračunskog komunalnog mjerila) i korisnik vodomjera. Zapisnik o izuzimanju vodomjera iz mreže mora sadržavati očitano stanje vodomjera u litrama prilikom izuzimanja iz mreže, način ugradnje (H-horizontalni; V-vertikalni) i stanje ovjerne oznake (plombe)

– vodomjer s obračunskog mjesta dostaviti do mjesta ispitivanja u izvornom stanju (vodomjer se ne smije ispirati) i pritom postupati s osobitom pozornošću da ne bi došlo do mehaničkih oštećenja koja bi mogla utjecati na mjeriteljska svojstva vodomjera. Dozvoljava se čišćenje pokaznog stakla kako bi se omogućilo očitanje stanja vodomjera u litrama.

Članak 3.

(1) Ispitivanje vodomjera statističkom metodom obavlja se na zakonitim mjerilima u uporabi kojima ovjerna oznaka i/ili zaštitna oznaka nije uništena, promijenjena, uklonjena niti oštećena na bilo koji drugi način, u okviru propisanog ovjernog razdoblja.

(2) Zahtjev za ispitivanje vodomjera statističkom metodom u svrhu produljenja ovjernog razdoblja podnosi se za vodomjere kojima te godine istječe ovjerno razdoblje.

(3) Zahtjev za ispitivanje vodomjera statističkom metodom u svrhu produljenja ovjernog razdoblja mora se podnijeti do kraja mjeseca kolovoza tekuće godine.

II. POSTUPAK ISPITIVANJA VODOMJERA
 STATISTIČKOM METODOM

Članak 4.

Postupak ispitivanja vodomjera statističkom metodom opisan je u Dodatku I., koji je tiskan uz ovaj Pravilnik i njegov je sastavni dio.

III. SADRŽAJ I ROK ČUVANJA ISPITNOG IZVJEŠĆA

Članak 5.

(1) Sadržaj ispitnih izvješća za pojedinačna mjerila opisan je u Dodatku I., koji je tiskan uz ovaj Pravilnik i njegov je sastavni dio.

(2) Ispitno izvješće čuva se četiri godine.

IV. TROŠKOVI OBAVLJANJA ISPITIVANJA VODOMJERA STATISTIČKOM METODOM U SVRHU PRODULJENJA OVJERNOG RAZDOBLJA

Članak 6.

(1) Iznos i način plaćanja naknade za troškove ispitivanja vodomjera statističkom metodom u svrhu produljenja ovjernog razdoblja utvrđeni su propisom kojim se utvrđuje visina i način plaćanja naknada za mjeriteljske poslove koje obavlja Državni zavod za mjeriteljstvo.

(2) Visina naknade za obavljanje mjeriteljskih poslova iz stavka 1. ovoga članka obračunava se u iznosu od 60 % troškova Tarife za vodomjere maksimalnog protoka do 10 m³/h.

V. NOTIFIKACIJA

Članak 7.

Ovaj Pravilnik je notificiran u skladu s Direktivom (EU) 2015/1535 Europskog parlamenta i Vijeća od 9. rujna 2015. o utvrđivanju postupka pružanja informacija u području tehničkih propisa i pravila o uslugama informacijskog društva (kodificirani tekst) (Tekst značajan za EGP) (SL L 241, 17. 9. 2015.).

VI. ZAVRŠNA ODREDBA

Članak 8.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 011-02/25-02/01

Urbroj: 558-03/1-25-08

Zagreb, 5. studenoga 2025.

Glavna ravnateljica
 Brankica Novosel, v. r.

DODATAK I.

POSTUPAK ISPITIVANJA VODOMJERA STATISTIČKOM METODOM

Postupak ispitivanja vodomjera statističkom metodom obuhvaća:

1. Podnošenje zahtjeva

2. Vizualni pregled vodomjera

3. Ispitivanje mjeriteljskih značajki vodomjera

4. Izrada izvješća o ispitivanju vodomjera statističkom metodom

1. Podnošenje zahtjeva

1.1. Zahtjev za ispitivanje vodomjera statističkom metodom sadrži:

1. podatke o podnositelju zahtjeva (ime/naziv, adresa, OIB, kontakt osoba)

2. veličinu skupine vodomjera i način uzorkovanja (jednostruko ili dvostruko) po kojem će se provoditi ispitivanje, kao i podatke o području gdje se rabe vodomjeri

3. podatke o tome je li prijavljena skupina ranije ispitivana statističkom metodom

4. predviđeni rok izuzimanja iz mreže i ispitivanja uzoraka vodomjera

5. naziv ovlaštenog tijela za pripremu vodomjera za ovjeravanje u kojem će ispitivanje biti obavljeno

1.2. Uz zahtjev se prilaže popis vodomjera za ispitivanje statističkom metodom, koji mora sadržavati:

– redni broj

– šifru mjerila

– naziv proizvođača mjerila

– tip mjerila

– nazivni promjer mjerila

– nazivni protok Qn ili trajni protok Q3

– mjeriteljski razred (A, B ili C) ili odnos trajnog protoka Q3 i minimalnog protoka Q1, ispred kojeg se nalazi slovo »R«

– način ugradnje (H-horizontalni; V-vertikalni)

– tvornički broj mjerila (serijski broj mjerila)

– godinu proizvodnje mjerila

– službenu oznaku tipa mjerila (tipnog odobrenja) ili oznaku potvrde o odobrenju tipa mjerila ili oznaku potvrde o ispitivanju oblikovnog i tehničkog rješenja

– godišnji ovjerni žig

– datum isteka ovjere (ovjerno razdoblje istječe/valjanost ovjernog žiga vrijedi do)

– mjesto ugradnje mjerila (adresa potrošača kod kojeg je ugrađeno mjerilo).

1.3. Popis vodomjera iz točke 1.2 prilaže se u dva primjerka.

2. Kriteriji za određivanje skupine vodomjera koji se ispituju statističkom metodom

2.1. U istoj skupini mogu biti vodomjeri s područja o kojemu odlučuje vlasnik vodomjera (obračunskih komunalnih mjerila).

2.2. U istoj skupini mogu biti samo vodomjeri:

– istog nazivnog promjera DN

– istog nazivnog Qn ili trajnog protoka Q3

– istog mjeriteljskog razreda ili odnosa Q3/Q1

– istog načina ugradnje ako im je mjeriteljski razred ili odnos Q3/Q1 različit u odnosu na način ugradnje

– iste službene oznake tipa

– kojima nije produljeno ovjerno razdoblje.

3. Izbor ispitnih uzoraka i rukovanje ispitnim uzorcima

3.1. Iz skupine vodomjera koja se prijavljuje za ispitivanje statističkom metodom, ovisno o veličini grupe i odabranom načinu uzorkovanja, ovlašteni mjeritelj bira vodomjere slučajnim odabirom. Treba navesti i pričuvne vodomjere. Izbor ovisi o veličini skupine vodomjera i odabranom planu prihvaćanja prikazanom u Tablici 1. i Tablici 2. ovog Dodatka.

3.2. Odmah nakon izuzimanja uzorka vodomjera iz mreže obvezno je zatvoriti ulaz i izlaz vodomjera da se njegova unutrašnjost ne osuši. Između izuzimanja iz mreže i ispitivanja vodomjera ne smije proći više od 21 dan.

3.3. Uzorci vodomjera ne smiju se oštetiti tijekom prijevoza, popravljati, ugađati, ispirati, niti im se smije mijenjati pokazni uređaj i sl.

3.4. Pričuvni vodomjeri mogu se uključiti prije samog ispitivanja ako se za neke uzorke vodomjera iz prijavljene skupine utvrdi:

a) neuobičajeno veliko vanjsko oštećenje

b) oštećenje plombe odnosno žiga

c) da nisu dostupni.

Za svaki uzorak vodomjera za koji se utvrdi da nije dostupan mora se dostaviti zapisnik o istom.

4. Vizualni pregled vodomjera

4.1. Vizualnim pregledom vodomjera utvrđuje se:

1. postojanje mehaničkih oštećenja ili izmjena na mjerilu koje bi mogle utjecati na njegova mjeriteljska svojstva

2. postojanje jasno vidljivih i neizbrisivih natpisa i oznaka na mjerilu, sukladnih s potvrdom o odobrenju tipa mjerila ili potvrdom o ispitivanju oblikovnog i tehničkog rješenja

3. ispravnost ovjernih oznaka i zaštitnih oznaka za mjerila

4. istovjetnost očitanog stanja zakonitog mjerila sa stanjem navedenim u Zapisniku o izuzimanju vodomjera iz mreže.

5. Ispitivanje mjeriteljskih značajki vodomjera

5.1. Ispitivanje mjeriteljskih značajki vodomjera provodi se s ciljem utvrđivanja sukladnosti vodomjera s propisanim mjeriteljskim zahtjevima koji se odnose na vodomjere.

5.2. Treba ispitati jesu li uzorci vodomjera unutar granica dopuštene pogreške određenih propisom na temelju kojeg su stavljeni u uporabu.

5.3. Prije ispitivanja vodomjere treba uhodavati na protoku Qmax ili Q3, propuštajući količinu od 200 litara.

5.4. Vodomjeri kojima je razred točnosti ili odnos Q3/Q1 za horizontalni i vertikalni način ugradnje jednak, ispituju se u horizontalnom načinu rada.

5.5. Ispitivanje treba provesti u 3 protoka, i to:

– između 0,75 Qmax i Qmax ili 0,75 Q3 i Q3

– između Qt i 1,1 Qt ili Q2 i 1,1 Q2

– između Qmin i 1,1 Qmin ili Q1 i 1,1 Q1

5.6. Prilikom ispitivanja pad tlaka u vodomjerima ne smije biti veći od propisanog.

5.7. Kod ispitivanja obujam vode koji se propušta kroz vodomjer mora biti dovoljno velik da okrene vlastiti kontrolni element (kazaljku ili kotačić s brojevima) za jedan ili više punih okretaja kako bi se izbjegla pogreška zbog neravnomjernosti ciklusa.

5.8. Nakon ispitivanja potrebno je zatvoriti ulaz i izlaz vodomjera da se njegova unutrašnjost ne osuši, radi mogućeg naknadnog ispitivanja.

6. Plan prihvaćanja

6.1. Za ispitivanje vodomjera statističkom metodom vrijedi plan prihvaćanja prema Tablici 1. i Tablici 2. ovoga Dodatka.

6.2. Promjena prijavljenog plana prihvaćanja nije dopuštena tijekom ispitivanja.

7. Izvješće o ispitivanju vodomjera statističkom metodom

7.1. Na temelju provedenog ispitivanja ovlašteni mjeritelj izrađuje izvješće o ispitivanju vodomjera statističkom metodom, kojim se utvrđuje udovoljava li skupina vodomjera propisanim mjeriteljskim zahtjevima.

7.2. Izvješće o ispitivanju uzoraka vodomjera sadrži sljedeće podatke:

– naziv podnositelja zahtjeva

– podatke o vodomjeru (naziv, proizvođač, tip, serijski broj, mjerno područje, nazivni ili trajni protok, mjeriteljski razred ili odnos Q3/Q1, stanje na pokaznom uređaju prije početka ispitivanja)

– službenu oznaku tipa mjerila ili oznaku potvrde o odobrenju tipa mjerila ili oznaku potvrde o ispitivanju oblikovnog i tehničkog rješenja

– ovjernu oznaku

– podatke o upotrijebljenim etalonima

– mjeriteljske zahtjeve (naziv propisa)

– rezultate vizualnog pregleda

– kratki opis ili naziv mjerne metode

– rezultate mjerenja

– nalaz o ispravnosti mjerila

– ime i prezime ovlaštenog mjeritelja koji je izvršio ispitivanje

– razloge uključivanja pričuvnih vodomjera.

8. Rezultati ispitivanja

8.1. Ovjerno razdoblje za ponovno ovjeravanje vodomjera produljuje se za tri (3) godine ako skupina vodomjera ispitana statističkom metodom prema planu prihvaćanja zadovolji propisane zahtjeve.

8.2. Produljenje ovjernog razdoblja za ponovno ovjeravanje vodomjera počinje istekom tekuće godine u kojoj je provedeno ispitivanje statističkom metodom.

8.3. Potvrda o produljenju ovjernog razdoblja je Ovjernica izdana za prijavljenu skupinu vodomjera s prilogom popisa svih vodomjera iz prijavljene skupine.

8.4. Područna mjeriteljska služba Državnog zavoda za mjeriteljstvo, nadležna prema lokaciji ispitivanja, pečatom i potpisom potvrđuje popis vodomjera iz prijavljene skupine.

8.5. Područna mjeriteljska služba Državnog zavoda za mjeriteljstvo, nadležna prema lokaciji ispitivanja, može odrediti rok od najviše 4 tjedna, unutar kojeg je ovlašteno tijelo za pripremu mjerila za ovjeravanje dužno čuvati ispitne uzorke, u stanju u kojem su bili prilikom ispitivanja.

Tablica 1: Jednostruko uzimanje uzoraka

|  |  |  |  |  |  |  |
| --- | --- | --- | --- | --- | --- | --- |
| Oznaka skupine | Veličina prijavljene skupine | | Veličina uzorka | Broj neispravnih  vodomjera | | Pričuvni vodomjeri prema točki 3.1. |
|  |  | |  | Kriterij za prihvaćanje skupine | Kriterij za odbijanje skupine |  |
| 1 | 281 – | 500 | 20 | 2 | 3 | 10 |
| 2 | 501 – | 1200 | 32 | 3 | 4 | 10 |
| 3 | 1201 – | 3200 | 50 | 5 | 6 | 16 |
| 4 | 3201 – | 10000 | 80 | 6 | 7 | 25 |
| 5 | 10001 – | 35000 | 125 | 8 | 9 | 40 |

Nakon ispitivanja potrebno je zatvoriti ulaz i izlaz vodomjera da se njegova unutrašnjost ne osuši, radi eventualnog naknadnog ispitivanja.

Tablica 2: Dvostruko uzimanje uzoraka

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| Oznaka skupine | Veličina  prijavljene  skupine | | Uzimanje uzorka | Veličina uzorka | Kumulativna veličina uzorka | Broj neispravnih vodomjera | | | Pričuvni vodomjeri prema točki 3.1. |
|  |  | |  |  |  | Kriterij za  prihvaćanje skupine | Kriterij za odbijanje skupine | Kriterij za drugo uzimanje uzorka (\*) |  |
| 1 | 281 – | 500 | prvo | 13 | 13 | 0 | 3 | 1 – 2 | 4 |
| drugo | 13 | 26 | 3 | 4 |  | 4 |
| 2 | 501 – | 1200 | prvo | 20 | 20 | 1 | 3 | 2 | 6 |
| drugo | 20 | 40 | 4 | 5 |  | 6 |
| 3 | 1201 – | 3200 | prvo | 32 | 32 | 2 | 4 | 3 | 10 |
| drugo | 32 | 64 | 5 | 6 |  | 10 |
| 4 | 3201 – | 10000 | prvo | 50 | 50 | 3 | 6 | 4 – 5 | 16 |
| drugo | 50 | 100 | 7 | 8 |  | 16 |
| 5 | 10001 – | 35000 | prvo | 80 | 80 | 4 | 7 | 5 – 6 | 25 |
| drugo | 80 | 160 | 10 | 11 |  | 25 |

(\*) Objašnjenje: Drugo uzimanje uzorka iz skupine provest će se ako je broj neispravnih vodomjera kod ispitivanja prvog uzorka jednak broju navedenom u ovom stupcu.

Nakon ispitivanja potrebno je zatvoriti ulaz i izlaz vodomjera da se njegova unutrašnjost ne osuši, radi eventualnog naknadnog ispitivanja.